Vytautas Piesliakas

Vytautas Piesliakas (g. 1953 m. birželio 28 d. Kaune) – teisėtyrininkas penalistas, baudžiamosios teisės teoretikas, šiuolaikinės Lietuvos baudžiamosios teisės pagrindėjas, naujojo LR BK rengėjas; buvęs Mykolo Romerio universiteto (MRU) profesorius, Teisės fakulteto Baudžiamosios teisės katedros vedėjas (1990–2010 m.), habilituotas socialinių mokslų (teisės krypties) daktaras, Lietuvos Aukščiausiojo Teismo teisėjas.

Išsilavinimas 
1971 m. baigė Vilniaus 21-ąją vidurinę mokyklą. Studijavo Vilniaus universiteto Teisės fakultete (1971–1976 m.). 1980 m. kovo 4 d. Charkovo F. Dzeržinskio teisės institute (Ukraina) apgynė teisės mokslų daktaro disertaciją tema „Atleidimas nuo baudžiamosios atsakomybės, ryšium su patraukimu administracinėn atsakomybėn“, teisės mokslų kandidatas.

Mokslinė, praktinė veikla 
1976–1981 m. VU TF Baudžiamosios teisės katedros asistentas.
Nuo 1981 metų rugsėjo VRM aukštosios mokyklos Vilniaus fakulteto dėstytojas, docentas (1986 m.), Lietuvos policijos akademijos Teisės fakulteto Baudžiamosios teisės katedros vedėjas (1990–2010 m.). Apgynė habilitacinį darbą tema “Baudžiamųjų įstatymų principinės nuostatos ir jų įgyvendinimas naujame Lietuvos Respublikos baudžiamajame kodekse” (1995 m.), habilituotas socialinių mokslų teisės krypties daktaras, profesorius (1996 m.), Lietuvos Aukščiausiojo Teismo Baudžiamųjų bylų skyriaus teisėjas (nuo 1997 m. gruodžio mėn.).

Stažavosi Kopenhagos verslo mokykloje (1991 m., Danija), Makso Planko tarptautinės bei užsienio šalių baudžiamosios teisės institute Freiburge Vokietijoje (1993, 1995, 1997 m.), pagal Europos Tarybos organizuotą programą stažavosi Olandijoje (1996 m.), Vokietijos Aukščiausiame Teisme (2005 m., Austrijos Aukščiausiame Teisme (2008).

Vytautas Piesliakas dėstė baudžiamosios teisės, nusikalstamų veikų kvalifikavimo teorinių ir praktinių problemų bei nusikalstamų veikų padarymo teisinių pasekmių kursus (magistrantūros studijų studentams). Skaitė pranešimus Kopenhagos verslo mokykloje, Makso Planko tarptautinės bei užsienio šalių baudžiamosios teisės institute Freiburge (1991 ir 1997 m.), dalyvavo ir skaitė pranešimus konferencijose bei kolokviumuose Tartu (1989 m.), Rygoje ir Helsinkyje (1990 m.), Strasbūre (Europos Taryboje 1993, 1994, 1996 m.), Miunchene (1996, 2002 m.), Liuksemburge (1997 m.), Indijoje (2006 m.).

Vytautas Piesliakas paskelbė per 90 mokslinių darbų Lietuvos, Vakarų Europos šalių (Vokietijos, Suomijos) leidiniuose. Išleido knygas, vadovėlius. Lietuvos teisės universitete organizavo tarptautinį Lietuvos-Vokietijos seminarą tema „Baudžiamųjų įstatymų reforma“ (1998 m.), konferencijas Naujas LR baudžiamasis kodeksas ir baudžiamoji politika” (2003 m.), „LR Baudžiamojo kodekso taikymo problemos“ (2005 m.), Kaltės problemos baudžiamuosiose bylose dėl gyvybės atėmimo ir sveikatos sutrikdymo (2010) ir jose skaitė pranešimus.

Vytautas Piesliakas dalyvavo tarptautinėje programoje „Baudžiamosios teisės vaidmuo reaguojant į politinės sistemos neteisėtumus, ryšium su politinių sistemų pasikeitimais” (Strafrecht in Reaktion auf Systemunrecht) koordinuojamoje Makso-Planko tarptautinės bei užsienio šalių baudžiamosios teisės instituto Vokietijoje (1997–1999 m.), „Dopingas ir jo teisinis reguliavimas”, koordinuojamoje Erlangeno universiteto kartu su Makso-Planko institutu Vokietijoje (2001–2002 m.), respublikinėse programose „Nusikalstamumas ir kriminalinė justicija”(1995–1998) bei „Nusikalstamumo Lietuvoje dinamika, prognozė, kontrolės kryptys ir šiuolaikinė kriminalistikos koncepcija”(2001–2004), buvo vienas iš programų vadovų.

Mokslo leidinių „Jurisprudencija”, „Teisės problemos” redakcinės kolegijos narys.

Nuo 1993 iki 1999 metų buvo Lietuvos delegacijos vadovas Europos Tarybos nusikalstamumo problemų komitete, dalyvavo Europos Tarybos Nusikalstamumo problemų komiteto darbo grupėse „Europa pasikeitimų laikotarpiu: baudžiamoji politika ir baudžiamoji teisė”, ir „Baudžiamieji teisiniai bei kriminologiniai organizuoto nusikalstamumo aspektai“ kaip Lietuvos ekspertas.

Nuo 1993 iki 1999 m. buvo naujojo Lietuvos baudžiamojo kodekso rengimo darbo grupės vadovas, LR Seimo sudarytos darbo grupės Baudžiamojo kodekso pataisoms rengti vadovas (nuo 2006 m.).

Moka anglų, rusų, vokiečių kalbas, supranta lenkiškai.

Teisės pažeidimai 
2008 m. rugsėjo 19 d. Kaune, M. Valančiaus g. sukėlė avariją, kurios metu sudaužė savo ir dar du automobilius.

Bibliografija 
 „Baudžiamoji atsakomybė ir atleidimas nuo jos", 1988 (rusų kalba).
 „Mokymas apie nusikaltimą ir nusikaltimo sudėtį”, 1996.
 Lietuvos teisės pagrindai. Skyriai: Baudžiamoji teisė. Baudžiamasis procesas. Vilnius: Justitia, 2004.
 Lietuvos baudžiamoji teisė. I knyga. Vilnius: Justitia, 2006. Antra pataisyta ir papildyta laida, 2009.
 Lietuvos baudžiamoji teisė. II knyga. Vilnius: Justitia, 2008.

Šaltiniai 

Teisės teoretikai
Baudžiamųjų bylų teisėjai
Lietuvos Aukščiausiojo Teismo teisėjai
Lietuvos penalistai